Document ID: 32008D0489

KOMISJONI OTSUS,
27. juuni 2008,
mis käsitleb ajutisi kaitsemeetmeid Portugalis esineva Bursaphelenchus xylophilus (Steiner et Buhrer) Nickle et al. (männi nematood) leviku takistamiseks
(teatavaks tehtud numbri K(2008) 3312 all)
(2008/489/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõiget 5,
ning arvestades järgmist:
(1)
Kooskõlas komisjoni 13. veebruari 2006. aasta otsusega 2006/133/EÜ, millega kohustatakse liikmesriike võtma ajutiselt haigusetekitaja Bursaphelenchus xylophilus (Steiner et Buhrer) Nickle et al. (männi nematood) leviku takistamiseks lisameetmeid Portugali muude alade suhtes kui need, kus kõnealust haigustekitajat teadaolevalt ei esine, (2) rakendab Portugal tõrjeprogrammi männi nematoodi leviku takistamiseks.
(2)
Portugalis on vastu võetud ministri korraldus (Portaria nr°358/2008, 12. mai 2008), millega keelatakse kõnealusele haigustekitajale vastuvõtliku puidu ja taimede väljavedu Portugali mandriosast, välja arvatud kuumtöödeldud puit ja nõuetekohaselt kontrollitud taimed.
(3)
Portugal esitas komisjonile ettepaneku kogu Portugali territooriumi hõlmava uuringukava kohta, nagu on ette nähtud otsuse 2006/133/EÜ artikli 4 teise lõiguga. Ettepanekut arutati alalise taimetervise komitees 26.-27. mail 2008. Toetudes komitee järeldustele, ei kiitnud komisjon kõnealust kava heaks, sest järelevalve ei olnud piisavalt range.
(4)
Portugal teatas komisjonile 5. juunil 2008, et Portugali ametiasutuste poolt lisaks iga-aastastele uuringutele korraldatud erakorralise uurimise käigus on tuvastatud uusi männi nematoodist põhjustatud haiguspuhanguid Portugali selles osas, kus siiani ei ole teadaolevalt männi nematoodi esinenud.
(5)
Veterinaar- ja Toiduamet korraldas 2.-6. juunini 2008 kontrollkäigu, mille tulemusena leiti, et kättesaadavad andmed ei ole piisavad tõendamaks, et Portugalis on alasid, kus männi nematoodi ei esine. Lisaks sellele ei rakendata ühenduse ja riigi tasandi meetmeid täies ulatuses.
(6)
Seepärast peetakse siiani võetud meetmeid ebapiisavateks ning ei saa enam välistada otsest ohtu, et vastuvõtliku puidu, puukoore ja taimede väljaveo kaudu võib männi nematood levida Portugalist väljapoole. Muudele liikmesriikidele kui Portugal tuleks nüüd anda võimalikult kiiresti luba kontrollida nende territooriumile veetud vastuvõtlikku puitu, puukoort ja taimi, mis on pärit Portugali mis tahes osast.
(7)
Arvestades, et viimasel ajal on männi nematoodi põhjustatud haiguspuhangute arv Portugalis suurenenud, tuleks võimalikult kiiresti võtta meetmeid, et tagada teiste liikmesriikide territooriumide kaitse männi nematoodi leviku eest ja kaitsta ühenduse kaubandushuve kolmandate riikide suhtes. Vastuvõtliku puidu, puukoore ja taimede vedu Portugalist teistesse liikmesriikidesse ja kolmandatesse riikidesse tuleks keelata, välja arvatud juhul, kui kõnealust materjali on nõuetekohaselt töödeldud või kui taimi on nõuetekohaselt kontrollitud. Seepärast tuleks nõudeid, mis kehtivad vastuvõtliku puidu, puukoore ja taimede veo suhtes Portugali piiritletud aladelt teistele aladele või teistesse liikmesriikidesse, laiendada kõikide vedude suhtes Portugalist teistesse liikmesriikidesse või kolmandatesse riikidesse. Jälgitavuse tagamiseks tuleks saadetise kõikide ühikutega kaasa anda taimepass või need märgistada. Liikmesriikides rakendatavate kontrollitoimingute ulatust tuleks laiendada nii, et see võimaldaks kontrollida Portugalist nende territooriumile veetud vastuvõtlikku puitu, puukoort ja taimi.
(8)
Kuni alalise taimetervise komitee istungi toimumiseni tuleks võtta ajutised kaitsemeetmed, et takistada männi nematoodi levikut Portugalist teistesse liikmesriikidesse ja kolmandatesse riikidesse.
(9)
Alaline taimetervise komitee vaatab käesoleva määrusega kehtestatud meetmed läbi,
ON VASTU VÕTNUD KÄESOLEVA OTSUSE:
Artikkel 1
1. Portugal tagab, et täidetakse lisas sätestatud tingimused tema territooriumilt teistesse liikmesriikidesse või kolmandatesse riikidesse veetava vastuvõtliku puidu, puukoore ja taimede kohta.
2. Sihtliikmesriigid, välja arvatud Portugal, võivad kontrollida Portugalist nende territooriumile veetud vastuvõtliku puidu, puukoore ja taimede saadetisi Bursaphelenchus xylophilus (Steiner et Buhrer) Nickle et al. (männi nematood) esinemise suhtes.
3. Käesoleva otsuse kohaldamine ei piira otsuse 2006/133/EÜ kohaldamist.
Artikkel 2
Käesolev otsus on adresseeritud liikmesriikidele.
Brüssel, 27. juuni 2008

Labels: 18
16
1
6